Heinkel He 60

Το Heinkel He 60 ήταν γερμανικό μονοκινητήριο υδροπλάνο αναγνωριστικό το οποίο επιχειρούσε από τις μονάδες επιφανείας του γερμανικού ναυτικού (Kriegsmarine) την δεκαετία του 1930.

Σχεδιασμός και ανάπτυξη
Αρχισχεδιαστής του He 60 ήταν ο Reinhold Mewes, ο οποίος είχε σχεδιάσει επίσης το υδροπλάνο He 59. Το He 60 ήταν ένα μονοκινητήριο διπλάνο μικτής κατασκευής, αποτελούμενο από ξύλινα και μεταλλικά δομικά στοιχεία.

Το πρωτότυπο πραγματοποίησε την παρθενική του πτήση στις αρχές του 1933, προωθούμενο από κινητήρα BMW VI ισχύος 660 hp που αποδείχθηκε ανεπαρκής. Το δεύτερο πρωτότυπο προωθούνταν από μεγαλύτερης ισχύος εκδοχή του κινητήρα αυτού όμως η βελτίωση των επιδόσεων ήταν αμελητέα. Επίσης ο τροποποιημένος κινητήρας αποδείχθηκε αναξιόπιστος με συνέπεια στα αεροσκάφη παραγωγής να χρησιμοποιηθεί ο αρχικός BMW VI. Το He 60 ήταν συμβατικής για την εποχή σχεδίασης και αρκετά στιβαρό ώστε να μπορεί να επιχειρεί στην ανοικτή θάλασσα. Κατά συνέπεια η παρεχόμενη ισχύς πάντοτε υστερούσε συγκριτικά με το βάρος του γεγονός που το καθιστούσε αργό, όχι ιδιαίτερα ευέλικτο και εν τέλει ευάλωτο στα εχθρικά πυρά. Προσπάθειες χρήσης του κινητήρα Daimler-Benz DB 600 στη θέση του BMW δεν καρποφόρησαν διότι οι DB 600 δεν ήταν διαθέσιμοι σε επαρκείς αριθμούς.

Επιχειρησιακή ιστορία
Οι εκπαιδευτικές μονάδες του Kriegsmarine παρέλαβαν τα πρώτα He 60 τον Ιούνιο του 1933. Από το 1934 ξεκίνησε η παράδοση στις μονάδες επιφανείας του στόλου των He 60C, που αποτελούν την κύρια έκδοση παραγωγής. Οι δυνάμεις των εθνικιστών επίσης αξιοποίησαν αριθμό αεροσκαφών κατά τον Ισπανικό Εμφύλιο.

Το 1939 τα He 60 αντικαταστάθηκαν από τα ομόσταβλα He 114 και λίγο αργότερα από τα  Arado Ar 196, παραμένοντας όμως επιχειρησιακά με αρκετά σμήνη παράκτιας αναγνώρισης όταν ξέσπασε ο Β΄ Παγκόσμιος Πόλεμος. Το 1940 είχαν αποσυρθεί όλα από τις μονάδες πρώτης γραμμής, όμως επέστρεψαν το επόμενο έτος στην ενεργό δράση με μονάδες παράκτιας περιπολίας-αναγνώρισης που επιχειρούσαν στην Βαλτική (στα πλαίσια της γερμανικής εισβολής στην Σοβιετική Ένωση) καθώς και στην Μεσόγειο. Όλα τα He 60 είχαν αποσυρθεί οριστικά μέχρι τον Οκτώβριο του 1943.

Εκδόσεις

He 60a
Το αρχικό πρωτότυπο με το οποίο ξεκίνησαν οι πτητικές δοκιμές στις αρχές του 1933.

He 60b
Το δεύτερο πρωτότυπο, το οποίο διέθετε ισχυρότερο κινητήρα αλλά μικρή βελτίωση στις επιδόσεις.

He 60c
Το τρίτο πρωτότυπο, με το οποίο πραγματοποιήθηκαν επιτυχημένες δοκιμές απονήωσης με καταπέλτη στις αρχές του 1933. Το εν λόγω αεροσκάφος εντάχθηκε σε υπηρεσία με το ναυτικό.

He 60A
Δεκατέσσερα αεροσκάφη παραγωγής (συνολικά παρήχθησαν 81 μονάδες όλων των υποεκδόσεων της έκδοσης A).

He 60B
Πρώτη έκδοση παραγωγής. Τα πρώτα He 60Β κατασκευάστηκαν το 1934.

He 60B-3
Ένα αεροσκάφος με τον ισχυρότερο κινητήρα Daimler-Benz DB 600 των 900 hp. Το σχέδιο αυτό δεν ευοδώθηκε.

He 60C
Βελτιωμένη έκδοση, τα πρώτα αεροσκάφη παραδόθηκαν το Φθινόπωρο του 1934.

He 60D
Παραλλαγή του He 60C με πολυβόλο MG 17 και βελτιωμένο επικοινωνιακό εξοπλισμό. Εντάχθηκε σε παραγωγή τον Ιούνιο του 1936.

He 60E
Έξι αεροσκάφη τα οποία παραγγέλθηκαν από την Ισπανία και παραδόθηκαν έως και τον Απρίλιο του 1937. Έλαβαν μέρος σε επιχειρήσεις κατά την διάρκεια του εμφυλίου και αποσύρθηκαν το 1948.

Χρήστες
Βουλγαρία
 Το Βουλγαρικό Πολεμικό Ναυτικό αξιοποίησε πέντε αεροσκάφη στα 1942-1944.

Γερμανία
Luftwaffe
Kriegsmarine

Ισπανία
Ισπανική Πολεμική Αεροπορία

Δείτε επίσης
Παρόμοια αεροσκάφη
 Arado Ar 196
 Heinkel He 114

Κατάλογοι
 Κατάλογος αεροσκαφών του Β' Παγκοσμίου Πολέμου

Παραπομπές

Βιβλιογραφία
 Donald, David (editor). Warplanes of the Luftwaffe. London:Aerospace Publishing, 1994. .
 Gerdessen, Frederik. "Estonian Air Power 1918 – 1945". Air Enthusiast, No. 18, April – July 1982. pp. 61–76. .
 Green, William. War Planes of the Second World War: Volume Six Floatplanes. London:Macdonald 1962.
 Smith, J.R. and Kay, Antony L. German Aircraft of the Second World War. London:Putnam, 1972. .
 Lang, Gerhard. The Heinkel HE 60 (Luftwaffe Profile). Schiffer Publishing, 2004.

Εξωτερικοί σύνδεσμοι
 

Αεροσκάφη Heinkel
Αναγνωριστικά αεροσκάφη
Υδροπλάνα
Αεροσκάφη ναυτικής αεροπορίας
Αεροσκάφη ναυτικής συνεργασίας
Εμβολοκινητήρια στρατιωτικά αεροσκάφη
Αεροσκάφη του Μεσοπολέμου
Αεροσκάφη του Β' Παγκοσμίου Πολέμου